SHBA: Ekzistojnë pikpamje të përbashkëta me aleatët kryesorë lidhur me mënyrën për të ndaluar luftimet në Liban
Departamenti amerikan i shtetit pret brënda disa ditësh marrjen e një vendimi nga Kombet e Bashkuara
Këshilli i Sigurimit shtyu këtë javë për të dytën herë një takim të qeverive, që ofrojnë trupa për një forcë të propozuar ndërkombëtare, që do të dislokohej në Libanin e jugut. Por zyrtarë të departamentit amerikan të shtetit thonë se shtyrja e takimit, i cili duhej të mbahej sot, nuk do të thotë se ekziston një ngecje në përpjekjet diplomatike lidhur me krizën e Libanit, madje marrja e masave nga Kombet e Bashkuara pritet brënda disa ditësh e jo disa javësh. Sipas njoftimeve të lajmeve, Franca, e cila ka mundësi të kryesojë forcën e re, ishte kundër mbajtjes së takimit për shkak të mosmarrëveshjeve me Shtetet e Bashkuara lidhur me një kërkesë të Francës që marrëveshja politike për t’u dhënë fund luftimeve në Liban duhet t’i paraprijë dislokimit të paqëruajtësve. Por zëdhënësi i departamentit të shtetit, Sean McCormack, u tha gazetarëve se Shtetet e Bashkuara mbështesin shtyrjen e takimit dhe se mosmarrëveshjet po sheshoheshin në një pikë ku vendet anëtare të Këshillit të Sigurimit po punojnë për një projekt-rezolutë të përbashkët. Franca, e mbështetur nga vendet e tjera anëtare të Bashkimit Evropian, ka bërë thirrje për përfundimin e menjëhershëm të luftimeve në Liban, që do të pasoheshin me një marrëveshje për armëpushim të përhershëm dhe një marrëveshje politike, që do të përfshinte edhe çarmatimin e Hezbollahut. Shtetet e Bashkuara thonë se të gjithë elementët janë të gërshetuar dhe se armëpushimi nuk mund të arrihet derisa Izraeli dhe Libani të bien dakord për një kornizë politike. Zëdhënësi i departamentit amerikan të shtetit Sean McCormack nuk pranoi të jepte hollësi rreth çështjeve që vazhdojnë të negociohen, por tha se ato përqëndrohen kryesisht në kohën dhe rendin e elementëve të ndryshëm. Një zyrtar i lartë që bëri komente për gazetarët në departamentin e shtetit tha se një kompromis i mundshëm ishte dislokimi i të ashtuquajturës ‘forcë e reagimit të shpejtë’ në Libanin e jugut sapo të arrihet një armëpushim midis Izraelit dhe Hezbollahut. Një forcë e tillë, që teknikisht mund të jetë pjesë e misionit të tanishëm për paqe të Kombeve të Bashkuara në Libanin e jugut, do të ndante palët ndërluftuese deri sa të dislokohej një forcë e plotë paqëruajtëse, proces ky që mund të marë disa muaj. Në një zhvillim tjetër, departamenti amerikan i shtetit kritikoi ashpër zyrtarin e dytë më të lartë të Kombeve të Bashkuara për komentet që bëri këtë javë kur tha se Shtetet e Bashkuara po pengojnë formimin e një force për Libanin, madje duhet të lejojnë vende të tjera të ndajnë rolin udhëheqës në përpjekjet diplomatike për zgjidhjen e krizës. Zëdhënësi McCormack tha se komentet e zëvëndës-sekretarit të përgjithshëm të Kombeve të Bashkuara, Mark Malloch Brown, ishin të papërshtatshme për një zyrtar të rangut të tij. Një zëdhënës i Kombeve të Bashkuara e mbrojti zotin Malloch Brown, duke thënë se zëvëndës-shefi i OKB-së ka përgjegjësinë dhe detyrën për të folur hapur lidhur me çështje tepër shqetësuese për vendet anëtare. Zëdhënësi McCormack tha se administrta e presidentit Bush dëshiron të vzhdojë të ketë marrëdhënie të mira pune me zyrtarin britanik të Kombeve të Bashkuara, por sugjeroi që zoti Malloch Brown t’i përqëndrojë përpjekjet e tij aty ky janë më të nevojshme, në reformimin e Kombeve të Bashkuara. //ze